b'\n_START_ARTICLE_\nAlija Alijagi\xc4\x87\n_START_SECTION_\n\xc5\xbdivotopis\n_START_PARAGRAPH_\nAlija Alijagi\xc4\x87 rodio se 1896. godine u osiroma\xc5\xa1enoj muslimanskoj begovskoj obitelji u Bijeljini. Zavr\xc5\xa1io je stolarski zanat i ve\xc4\x87 se u mladosti (sa 16 godina) uklju\xc4\x8dio u sindikalni pokret. Po\xc4\x8detkom Prvoga svjetskoga rata mobiliziran je u austro-ugarsku vojsku, a tijekom rata ka\xc5\xbenjavan je zbog neposluha i prosvjedovanja protiv \xc5\xbeivotnih uvjeta u vojsci. Nakon rata (1919. godine) postaje \xc4\x8dlan Socijalisti\xc4\x8dke radni\xc4\x8dke partije Jugoslavije, a nakon Obznane stupa u redove ljevi\xc4\x8darske teroristi\xc4\x8dke grupe Crvena pravda, koja se zalagala za provo\xc4\x91enje terora nad donositeljima antikomunisti\xc4\x8dkih zakona u Kraljevini SHS._NEWLINE_21. srpnja 1921. godine u Delnicama uz pomo\xc4\x87 nekoliko drugova izvr\xc5\xa1ava atentat na ministra unutarnjih poslova Kraljevine SHS, Milorada Dra\xc5\xa1kovi\xc4\x87a. Dra\xc5\xa1kovi\xc4\x87 je bio vrlo tra\xc5\xbeena meta crvenopravda\xc5\xa1kih atentatora zbog njegove uloge u dono\xc5\xa1enju Obznane, kojom je vodstvo Kraljevine SHS zabranilo novonastalu Komunisti\xc4\x8dku partiju Jugoslavije. Alijagi\xc4\x87 je nakon atentata uhi\xc4\x87en i sproveden u Zagreb, u kojemu je 1922. godine osu\xc4\x91en na smrt i obje\xc5\xa1en 8. o\xc5\xbeujka iste godine. Na sudskom su procesu, uz Alijagi\xc4\x87a, bili optu\xc5\xbeeni i jo\xc5\xa1 neki \xc4\x8dlanovi Crvene pravde, poput Rodoljuba \xc4\x8colakovi\xc4\x87a i Nikole Petrovi\xc4\x87a, koji su bili osu\xc4\x91eni na duge zatvorske kazne._NEWLINE_Alijagi\xc4\x87ev je grob ubrzo postao okupljali\xc5\xa1te mladih komunista, pa je kraljevska policija 1925. godine ekshumirala njegovo tijelo i ponovno ga pokopala u selu Turija pokraj Biha\xc4\x87a._NEWLINE_Nakon Drugoga svjetskoga rata po njemu je nazvana jedna ulica u beogradskome naselju Petlovo brdo (u travnju 2005. godine preimenovana u Ulicu Milorada Dra\xc5\xa1kovi\xc4\x87a) te ulica uz rijeku Savu u Ora\xc5\xa1ju (Kej Alije Alijagi\xc4\x87a). U Delnicama mu je u drugoj polovici 20. stolje\xc4\x87a podignut spomenik.'